Landgrevskapet Hessen

Landgrevskapet Hessen (tysk: Landgrafschaft Hessen) var et fyrstedømme i Det hellige romerske rike. Det bestod som samlet enhet fra 1264 til 1567, da det ble oppdelt mellom Filip I av Hessens sønner.

Historie
I tidlig middelalder utgjorde territoriet Hessengau, navngitt etter de germanske chattistammene, nordligste del av det germanske stamfyrstedømmet Franken, sammen med det tilgrensende Lahngau. Da fyrsteslekten conradinerne døde ut, ble disse rhinfrankiske grevskapene gradvis ervervet av landgreve Ludvig I av Thüringen og hans etterfølgere.

Etter den thüringske-hessiske arvefølgekrig, som brøt ut etter landgreve Henry Raspes død i 1247, sikret hans niese hertuginne Sofia av Brabant de hessiske besittelser for sin mindreårige sønn Henrik barnet. I 1246 ble han den første landgreven av Hessen og grunnlegger av Huset Hessen. Det gjenværende thüringiske landgrevskapet tilfalt wettineren Henrik III, markgreve av Meissen. Henrik I av Hessen ble opphøyd til fyrstestatus av kong Adolf av Tyskland i 1292.

Fra 1308 til 1311, og igjen fra 1458, var landgrevskapet delt i Øvre Hessen og Nedre Hessen. Hessen ble igjen sammenført under landgreve Wilhelm II i 1500. Landgrevskapet vokste til førsterangs betydning under hans sønn Filip I, som gikk over til protestantisme etter synoden i Homberg i 1526, og som tok skritt for å opprette en selvforsvarsallianse bestående av protestantiske fyrster og makter mor den katolske keiser Karl V. Da Filip I døde i 1567 ble Hessen delt mellom hans sønner fra hans første ekteskap. Dette svekket vesentlig Hessens betydning.

De nye hessiske territorier var:
 Hessen-Kassel (eller Hessen-Cassel, som var Kurhessen fra 1803, og i 1866 inkorporert i den prøyssiske provinsen Hessen-Nassau) til Wilhelm IV;
 Hessen-Marburg (hvis linje døde ut i 1604, hvorpå dens områder ble dels tillagt Hessen-Kassel, dels Hessen-Darmstadt) til Ludvig IV;
 Hessen-Rheinfels (hvis linje døde ut i 1583, hvorpå dens områder ble dels tillagt Hessen-Kassel) til Filip II;
 Landgrevskapet Hessen-Darmstadt (som ble Storhertugdømmet Hessen fra 1806 og Folkestaten Hessen fra 1918) to Georg I.

De hessiske territorier ble ikke gjenforent før Groß-Hessen (skjønt uten Rhinhessen) ble en del av det okkuperte Tyskland i 1945.

Eksterne lenker
 Kart over landgrevskapet Hessen under Filip I 

Hessens historie
Stater og territorier etablert i 1264
Stater og territorier opphørt i 1567
Tidligere tyske forbundsstater